કપરાડા તાલુકાના બાલચોંઢી ગામના નિશાળ ફળીયાના રહીશ વજીરભાઈ કીકાભાઈ પટેલની છેલ્લા સાત દિવસથી કમળાની બિમારીથી પીડાતી પત્ની ચંચળબેન ઉ.વ. 50ને ત્રણ દિવસથી ધરમપુરની સ્ટેટ હોસ્પિટલમાં સારવાર માટે દાખલ કરાઈ હતી. જ્યાં તેમના પતિ વજીરભાઈ પત્ની સાથે રોકાયા હતા. શનિવારે સવારે સવા નવ વાગ્યાના સુમારે ચંચળબેને બીમારીથી કંટાળી હોસ્પિટલના ત્રીજા માળેથી કુદી પડી હતી. ઘટનાને પગલે લોકોએ મચાવેલી બુમાબૂમને લઈ દોડી આવેલા વજીરભાઈને દર્દીઓએ તેમને પત્ની બહાર ગઈ હોવાનું અને કોઈ બહેન ત્રીજા માળેથી કુદી પડી હોવાનું જણાવ્યું હતું. વજીરભાઈએ નીચે જઈ જોતા ચંચળબેન બેહોશ હાલતમાં જોવા મળી હતી. ઘટનાને લઈ આવી પોહચેલા ફરજ પરના તબીબે ચંચળબેનને તપાસી મૃત જાહેર કરી હતી. ઘટના અંગે મૃતકના પુત્ર ગણેશભાઈ પટેલે ધરમપુર પોલીસને જાણ કરી હતી. પોલીસે અકસ્માત મોત દાખલ કરી વધુ તપાસ હાથ ધરી છે.